GFPT-CPF ตีปีก! รับข่าวดี “ซาอุ” รับรองไก่ไทย 11 โรงงาน หนุนยอดส่งออก Q2-Q3 โตเด่น
“พาณิชย์” เผยข่าวดี “ซาอุฯ” รับรองไก่ไทยจาก 11 โรงงาน อนุมัติส่งออกได้ทันที ฟากโบรกฯชี้ CPF และ GFPT เป็นหนึ่งในโรงงานที่ได้รับอนุมัติ และคาดสนับสนุนปริมาณการส่งออกไก่เนื้อในช่วงปลายไตรมาสที่ 2 ถึงไตรมาส 3/65
“พาณิชย์” เผยข่าวดี “ซาอุฯ” รับรองไก่ไทยจาก 11 โรงงาน อนุมัติส่งออกได้ทันที ฟากโบรกฯชี้ CPF และ GFPT เป็นหนึ่งในโรงงานที่ได้รับอนุมัติ และคาดสนับสนุนปริมาณการส่งออกไก่เนื้อในช่วงปลายไตรมาสที่ 2 ถึงไตรมาส 3/65
14 มี.ค. 2565

นายจุรินทร์ ลักษณวิศิษฏ์ รองนายกรัฐมนตรี และ รมว.พาณิชย์ เปิดเผยว่า หลังจากที่มอบนโยบายให้กระทรวงพาณิชย์ และทูตพาณิชย์ที่รับผิดชอบซาอุดีอาระเบีย ติดตามการเจรจากับทางการของซาอุฯ ตั้งแต่ช่วงต้นปีที่แล้ว เพื่อให้สามารถส่งออกไก่ไทยไปยังซาอุฯ ได้นั้น ซึ่งมีความคืบหน้าเป็นลำดับ
โดยล่าสุด ทูตพาณิชย์ และอุปทูตของกระทรวงการต่างประเทศของไทย ได้เดินทางเข้าพบผู้บริหารระดับสูงขององค์การอาหารและยา ซาอุฯ หรือ Saudi Food &amp; Drug Authority (SFDA) ได้ข้อสรุปร่วมกันว่า ซาอุฯ จะอนุญาตให้นำเข้าไก่จากประเทศไทยได้ จาก 11 โรงงานที่เดินทางมาตรวจล่วงหน้าในช่วงปีที่ผ่านมา โดยให้มีผลทันที
“อย.ของซาอุฯ ได้ออกประกาศผ่านเว็บไซต์หลังจากการเจรจาทันที ถือเป็นข่าวดี และเป็นผลสำเร็จในการดำเนินการให้สามารถส่งไก่ไปขายยังซาอุฯ ได้” นายจุรินทร์ ระบุ
โดยปัจจุบัน ซาอุดีอาระเบีย มีการนำเข้าไก่ปีละ 5.9 แสนตัน โดยส่วนใหญ่นำเข้าจากบราซิล 70% ที่เหลืออีก 30% นำเข้าจากยูเครนและฝรั่งเศส
นายจุรินทร์ กล่าวอีกว่า หลังจากนี้ไก่ไทยคงจะเข้าไปมีส่วนแบ่งการตลาดในซาอุฯ ได้ ซึ่งได้มอบหมายให้ปลัดกระทรวงพาณิชย์และอธิบดีกรมส่งเสริมการค้าระหว่างประเทศ หารือร่วมกับภาคเอกชน และสำนักงานคณะกรรมการกลางอิสลามแห่งประเทศไทย เพื่อเตรียมดำเนินการโดยให้คำนึงถึงปริมาณไก่ที่จะบริโภคในประเทศด้วย รวมทั้งรักษาระดับราคาไก่บริโภคในประเทศ เพื่อให้ไม่กระทบราคาและปริมาณในประเทศ
สำหรับการส่งออกไก่ของไทยในปี 2564 ไทยส่งออกไก่ไปทั่วโลก 912,900 ตัน มูลค่าการส่งออกไก่แช่เย็น-แช่แข็ง-แปรรูปรวม 102,529 ล้านบาท
ด้านบทวิเคราะห์ บล.ซีจีเอส-ซีไอเอ็มบี (ประเทศไทย) จำกัด ระบุว่า บริษัท เจริญโภคภัณฑ์อาหาร จำกัด (มหาชน) หรือ CPF และ บริษัท จีเอฟพีที จำกัด (มหาชน) หรือ GFPT เป็นหนึ่งในโรงงานที่ได้รับอนุมัติ โดยจากข้อมูลของ GFPT ระบุว่า การจัดส่งครั้งแรกมักใช้เวลาประมาณ 2-3 เดือนหลังจากการอนุมัติ ดังนั้นน่าจะสนับสนุนปริมาณการส่งออกไก่เนื้อของ CPF และ GFPT ในช่วงปลายไตรมาสที่ 2 ถึงไตรมาส 3/65
